**EUSKARA BATUAREN**

**TEMPUS–ASPEKTU-MODU (TAM) ANALISI MORFOLOGIKOA**

Euskarari berari dagozkion aditz-kategoria morfologikoak aztertuko ditugu hemen. Hizkuntza zehatz bati dagozkionez, euren izenaren hasierako letra (iniziala) larria (maiuskula) idatziko dugu: adibidez, Burutua, Burutugabea, Oraina, eta abar.

Euskararen kategoria morfologiko hauek **hiru zutabe** nagusitan (hiru “**egongunetan”**) bereiz daitezke, distribuzioaren arabera. Zutabe bakoitzaren barruan dauden atalak elkarrekiko bateraezinak dira, baina printzipioz beste zutabeen atal guztiekin konbina daitezke (edo historikoki konbina zitezkeen).

Euskararen adizki jokatu guztiek **aditz-inflexioa** daukate. Bertan, pertsona-komunztaduraz gain, bi “egongune” morfologiko daramatzate:

1. Lehenengo egongune morfologikoak (“Tempusa” edo “Denbora” deitu ohi denak) hiru atal dauzka:
	1. Oraina
	2. Iragana
	3. Alegiazkoa edo Hipotetikoa (edo Irrealis)
2. Bigarren egongune morfologikoak (“Modua” deitu ohi denak) bi atal dauzka:
	1. Ke-gabea
	2. Ke-duna

Aditz-inflexioa eta eduki lexikoa adierazteko orduan, euskararen adizki jokatuek estrategia desberdinetara jotzen dute, **konstrukzio** mota desberdinak eratuz:

1. Adizki Trinkoak: aditz-inflexioa eta eduki lexikoa, hitz (adizki) batean biltzen dira.
2. Adizki Perifrastikoak: hitz (adizki) bitan (edo gehiagotan) banatzen dira: adizki batak (aditz nagusiak) eduki lexikoa adieraziko du (eta beharbada baita esanahi gramatikala = inflexioa), eta besteak (aditz laguntzaileak) inflexioa adieraziko du bakarrik.
3. Aditz Lokuzioak: hauetan ere bi hitz dauzkagu, baina lehenengoko hitza (printzipioz) ez da aditza; izena, adjektiboa edo adberbioa baizik. Beraz, bigarren hitzean (aditzean) agertzen dira nahitaez (printzipioz) inflexioko marka guztiak. Bigarren hitz honi “aditz arina” (*light verb*) deitzen zaio, eta eduki lexiko txikia dauka. Hizkuntzalaritza modernoan, lokuzioei “predikatu konplexuak” esaten zaie.

Konstrukzio hauek guztiek osatuko lukete orokorrean euskararen hirugarren egogune morfologikoa. Alabaina, haien artean batzuk gramatikalizatuago daude beste batzuk baino. Beraz, gramatikalizazio mailaren arabera, egongune morfologiko honen barruan konstrukzio gehiago (eta beraz atal gehiago) edo gutxiago onar genitzake.

3. Hirugarren egongune morfologikoak (“Aspektua” deitu ohi denak) atal asko eduki ditzake, gramatikalizazio mailaren arabera. Gramatikalizazio maila altua daukaten atalak ondokoak lirateke:

* 1. Adizki Trinkoak
	2. Burutua
	3. Burutugabea
	4. Geroa (edo Gertakizuna)
	5. Ez-Indikatibo Ø Perifrasia, Laguntzaile Dinamikoko Perifrasia edo “Perifrasi Zaharra”

Gramatikalizazio maila baxua daukaten atal garrantzitsuenak ondokoak lirateke, besteak beste:

* 1. Progresiboak
	2. Erresultatiboak
	3. Lokuzio Estatiboak

**EUSKARA BATUAREN**

**TEMPUS–ASPEKTU-MODU (T.A.M.) ANALISI MORFOLOGIKOA**

(Aginterako formak alde batera utzirik)

|  |  |  |
| --- | --- | --- |
| **LEHEN EGONGUNEA****“Denbora”** | **BIGARREN EGONGUNEA****“Modua”** | **HIRUGARREN “EGONGUNEA”****“Aspektua”** |
| Oraina | Ke-gabea | Trinkoa |
| Iragana | Ke-duna | Burutua |
| Alegiazkoa |  | Burutugabea |
|  |  | Geroa |
|  |  | Ez-Indikatibo Ø, *Perifrasi Zaharra* |
|  |  | Progresiboa(k) |
|  |  | Erresultatiboa(k) |
|  |  | Lokuzio Estatiboa(k) |
|  |  | … |

- Lehen egongune biak “fosilduta” daude, ez dira “emankorrak”. Aditz inflexioan (adizki trinkoetan edo laguntzaileetan) agertzen dira.

- Hirugarren “egongunea”, aldiz, emankorra da (adizki trinkoak kontuan hartu gabe). Honek esan nahi du “egongune” honek, azken batean, osa edo gramatikaliza daitezkeen ***konstrukzio*** berriak besarkatzen dituela. Beraz, delako “egongunea” ez dago itxirik, irekita baizik.